བསམ་གྱིས་སྒྲོ་འདོགས་ཆོད་པར་བྱ་དགོས་ཏེ། དང་པོ་ཐོས་པའི་ཕན་ཡོན་ནི། བྱང་ཆུབ་སེམས་དཔའི་སྡེ་སྣོད་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་འགྱུར། །ཐོས་པས་དོན་མེད་སྤང་བར་འགྱུར། །ཐོས་པས་མྱ་ངན་འདས་པ་ཐོབ། །ཅེས་དང་། སྐྱེས་རབས་ལས། ཐོས་པས་གཏི་མུག་མུན་སེལ་སྒྲོན་མ་ཡིན། །ཞེས་སོགས་རྒྱ་ཆེར་འབྱུང་བ་ལྟར་ཏེ། དེའང་མདོ་སྡེ་རྒྱན་ལས། བཤེས་གཉེན་ཞི་བ་དུལ་བ་ཉེར་ཞི་བ། །ལྷག་པར་ཡོན་ཏན་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པར་སྐྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བསྟན། །ཞེས་པ་ལྟ་བུའི་སློབ་དཔོན་མཁས་པ་བསྙེན་ཏེ་ཐོས་པ་བཙལ། དེའང་ཐོས་ལོ་ཙམ་མ་ཡིན་པར་དེའི་དོན་ཡིད་ལ་སེམས་ཤིང་སྒྲོ་འདོགས་དཔྱད་པས་འདྲིས་པར་བྱ། དེ་ནས་རང་གི་རྒྱུད་ལ་སྦྱར་བའི་ཕྱིར་ཐོག་མར་འདི་ལྟར་ངེས་པར་བྱ་སྟེ། རྗེ་རྡོ་རྗེ་འཆང་གིས། ད་ལྟའི་བདེ་སྡུག་འབྱོར་རྒུད་འདུ་འབྲལ་རྣམས། །སྔོན་བསགས་ལས་ཀྱི་རྗེས་སུ་འབྲང་བའི་ཕྱིར། །ལས་འབྲས་བསླུ་མེད་དོན་ལ་མ་རྨོངས་པས། །བླང་དོར་ཚུལ་བཞིན་སྤྱོད་དང་ཤེས་ལྡན་དག །ཞེས་གསུངས་པ་ལྟར་དགེ་སྡིག་གི་བླང་དོར་ཚུལ་བཞིན་བྱ་དགོས་ཏེ། རྗེ་ས་པཎ་གྱིས། རྒྱུ་འབྲས་བསླུ་བ་མེད་པ་འདི། །ཐམས་ཅད་མཁྱེན་པའི་ཁྱད་ཆོས་ཡིན། །ཞེས་གསུངས་པ་ལྟར་མི་བསླུ་བ་ཉིད་ཡིན་པའི་ཕྱིར། རང་གི་སྒོ་གསུམ་གྱི་བྱ་བྱེད་མི་དགེ་བ་དང་འདྲེས་མ་འདྲེས་ལེགས་པར་བརྟགས་ལ་སྤང་བླང་ཚུལ་བཞིན་བྱ། གཞན་ཡང་རྡོ་རྗེ་འཆང་གིས། འཁོར་བ་མཐའ་དག་སྡུག་བསྔལ་རང་བཞིན་ཅན། །བདེ་བའི་གོ་སྐབས་མེད་པར་ཤེས་བྱས་ནས། །དགེ་ལེགས་ཐར་པའི་ཡོན་ཏན་རྗེས་དྲན་པས། །བྱང་ཆུབ་སྤྱོད་ལ་ཞུགས་དང་བློ་ལྡན་དག །ཞེས་གསུངས་པ་ལྟར་ཁམས་གསུམ་འཁོར་བའི་སྐྱེ་གནས་མཐོ་དམན་གང་དུ་སྐྱེས་ཀྱང་སྡུག་བསྔལ་རྒྱུ་དང་བཅས་པའི་རང་བཞིན་ལས་མ་འདས་པའི་ཕྱིར་དེ་ལས་ཐར་བའི་ཐབས་ལ་འབད་པར་བྱའོ་སྙམ་པའི་དགེ་ཆོས་སྒྲུབ་འདོད་ཀྱི་བློ་བསྐྱེད། དེའང་རང་ཉིད་གཅིག་པུའི་དོན་དུ་མ་ཡིན་ཏེ། དེ་ཉིད་ལས། མཐའ་ཡས་འགྲོ་བ་བདག་གི་ཕ་དང་མ། །ལན་གྲངས་དུ་མར་བྱས་ཤིང་ཕན་བཏགས་པས། །དེ་དག་འཁོར་བའི་མཚོ་ལས་བསྒྲལ་བྱའི་ཕྱིར། །བྱང་ཆུབ་སེམས་མཆོག་བསྐྱེད་དང་ཤེས་ལྡན་དང་། །ཞེས་གསུངས་པ་ལྟར་མར་གྱུར་སེམས་ཅན་ཐམས་ཅད་འཁོར་བའི་སྡུག་བསྔལ་མཐའ་མེད་པའི་རྒྱ་མཚོ་ལས་བསྒྲལ་དགོས། དེའི་ནུས་པ་ད་ལྟར་བདག་ལ་མ་མཆིས་པས་དེ་རྣམས་ཀྱི་དོན་དུ་རྣམ་པ་ཐམས་ཅད་མཁྱེན་པ་རྫོགས་པའི་སངས་རྒྱས་ཀྱི་གོ་འཕང་དེ་བདག་གིས་ཐོབ་པར་བགྱི། དེ་ཐོབ་ན་སྐད་ཅིག་རེ་རེ་ལའང་སེམས་ཅན་དཔག་ཏུ་མེད་པ་མི་གནས་པའི་མྱ་ངན་ལས་འདས་པའི་ས་ལ་འཇོག་ནུས་པ་གདོན་མི་ཟའོ། །དེའི་ཆེད་དུ་ཕ་རོལ་ཕྱིན་པའི་ལུགས་ལྟར་ན། གང་དུ་བཤད་པའི་ཚུལ་ཁྲིམས་གསུམ་དང་ཕ་རོལ་དུ་ཕྱིན་པ་དྲུག་དང་བསྡུ་བའི་དངོས་པོ་བཞི་སོགས་རྒྱལ་བའི་སྲས་ཀྱི་སྤྱོད་པ་རྒྱ་ཆེན་པོ་ལ་བསླབ་པ་དང་། ཀུན་རྫོབ་བྱང་ཆུབ་ཀྱི་སེམས་ནི་བདག་གཞན་མཉམ་བརྗེ་དང་། དོན་དམ་བྱང་ཆུབ་སེམས་ནི་ཞི་གནས་དང་ལྷག་མཐོང་བསྒོམ་པ་རྣམས་ཏེ། དེ་ཉིད་ལས། གཟུང་འཛིན་རྟོག་པའི་དྲྭ་བ་སྣ་ཚོགས་ཀྱིས། །འཁོར་བའི་སྡུག་བསྔལ་ཆེ་ལ་སྦྱོར་བྱེད་པ། །གཡོ་བའི་ཡིད་འདི་ཞི་གནས་ཏིང་འཛིན་གྱིས། །རྩེ་གཅིག་དགེ་ལ་སྦྱོར་དང་ཤེས་ལྡན་དག །གཟུགས་ལ་སོགས་པ་ཕྱི་ནང་ཆོས་རྣམས་ཀུན། །གདོད་ནས་རང་བཞིན་མེད་པར་རྟོགས་བྱེད་པ། །སོ་སོར་རྟོགས་པའི་ཤེས་རབ་མེ་འོད་ཀྱིས། །དངོས་འཛིན་བུད་ཤིང་བསྲེགས་དང་བློ་ལྡན་དག །ཅེས་གསུངས་པའི་ལམ་གྱི་དངོས་གཞི་དང་དེའི་སྤྱོད་པ་ལ་བསླབ་པ་སོགས་གཞན་དུ་ཤེས་པར་བྱའོ། །ཐེག་ཆེན་ཐུན་མོང་མ་ཡིན་པ་སྐལ་བ་དང་ལྡན་པ་འབྲས་བུ་མྱུར་དུ་ཐོབ་པར་འདོད་པས་རྡོ་རྗེ་ཐེག་པའི་ལམ་ལ་བསླབ་པ་ལྟར་ན། ཡང་དེ་ཉིད་ལས། དེ་ལྟར་གུས་དང་སྦྱོར་བའི་བཙོན་འགྲུས་ཀྱིས། །ཐུན་མོང་ལམ་གྱི་བློ་སྦྱོང་རྫོགས་པ་ན། །ཐེག་པ་གཞན་ལས་ཁྱད་པར་ཆེས་འཕགས་པའི། །ཟབ་མོ་རྡོ་རྗེ་ཐེག་པའི་ལམ་ལ་ཞུགས། །ཞེས་གོང་དུ་དབང་དང་དམ་ཚིག་སྡོམ་པའི་སྐབས་ནས་བཤད་པ་ལྟར་དང་། སྔགས་ལམ་གྱི་དངོས་གཞི་རྒྱུད་སྡེ་བཞིའི་དགོངས་དོན་མཐའ་ཡས་པར་སྒྲོ་འདོགས་ཆོད་པས། དེ་ཉིད་ལས། དེ་ལྟར་ཐོས་བསམ་མཐར་ཕྱིན་གྱུར་པ་ན། །རིམ་གཉིས་གྲོགས་དང་བཅས་པའི་རྣལ་འབྱོར་ལ། །ཆུ་བོའི་རྒྱུན་དང་མར་མེའི་རྩེ་མོ་ལྟར། །གསལ་དྭངས་རྒྱུན་ཆད་མེད་པར་ཉམས་ལེན་མཛོད། །དེ་ལྟར་བྱས་ན་སྐལ་བཟང་ཁྱེད་རྣམས་ཀྱིས། །སྐུ་གསུམ་མངོན་གྱུར་སྟོན་པ་རྫོགས་སངས་རྒྱས། །ཐུབ་དབང་ཤཱཀྱའི་གོ་འཕང་དམ་པ་དེ། །མྱུར་དུ་ཐོབ་པར་འགྱུར་རོ་གྲོགས་མཆོག་ཀེ། །ཅེས་གསུངས་པ་རྣམས་ཀྱིས་ཐོས་བསམ་བསྒོམ་གསུམ་སྤེལ་མར་དགོས་སོ་ཞེས་པའི་དོན་དུ་གདམས་ནས། དགེ་ཚུལ་སློང་སོགས་ཚོགས་སུ་འདུ་བ་ན་བརྡ་བྱུང་འཕྲལ་ནས་དུས་མཆོད་སོགས་ཀྱི་ཚོགས་བསྒྲིགས་ཀུན་ལ་འབྱོན་པ་ནའང་སྔ་འགྲོ་ཕྱི་འགྲོ་མི་བྱ་བ་དུས་གཅིག་ཏུ་འདུ་ཞིང་། ཞྭ་གོས་ཆ་ལུགས་ལ་སོགས་པའང་གྲྭ་ས་ཆེན་པོ་རྣམས་ཀྱི་སྲོལ་ལྟར་སྟོན་པས་གནང་བའི་རབ་བྱུང་གི་རྟགས། ཤམ་ཐབས། གཟན། ཆོས་གོས། གདིང་བ་དང་། གྲྭ་ཞྭ་དམར་སེར་གང་རུང་གྲ་བསྒྲིགས་བྱ་བ་དང་། སྟོད་གཡོགས་སྦུ་གུ་ཅན་སོགས་གྲྭ་ས་རྣམས་སུ་བཀག་མོད་མདོ་ཁམས་ཀྱི་ས་ཆ་གྲང་ངད་ཆེ་སར་དགག་དཀའ་བར་བྱུང་ཚེ་འགལ་མེད་ཙམ་ལས་དེ་དག་ལས་གཞན་པའི་སོག་ཆས་ཀྱི་ཞྭ་གོས་དང་སག་ལྷྭམ་གོས་དཀར་གྱོན་པ། མཚོན་ཆ་འདོགས་པ། སྨད་གཡོགས་སྟེང་གཟན་དཀར་གྱོན་པ་སོགས་སྐྱ་མིན་སེར་མིན་གྱི་ཆ་ལུགས་རྣམས་མི་བྱ་སྟེ། དེས་འདུལ་བའི་བཅས་པ་ལ་གནོད། དེ་ལ་གནོད་པས་བསླབ་པ་འཆའ་བ་པོ་རྫོགས་པའི་སངས་རྒྱས་ལ་གནོད་པ་བྱས་པར་འགྲོ། དེ་བྱས་པས་འདི་ཕྱི་ཀུན་དུ་མི་བདེ་བ་དང་སྡུག་བསྔལ་ཆེན་པོ་འབྱུང་བའི་ཕྱིར་ཏེ་དཀོན་མཆོག་གསུམ་གྱི་བཀའ་དང་འགལ་ཚབ་ཆེ་ཞིང་བསྟན་པ་ལ་གནོད་དེ། སྡོམ་གསུམ་རབ་དབྱེ་ལས། དེས་ན་བསྟན་པའི་སྒོར་ཞུགས་ནས། །སངས་རྒྱས་བསྟན་ལ་མ་ཕན་ཡང་། །རྣམ་པ་ཀུན་དུ་གནོད་མི་བྱེད། །ཅེས་གསུངས་པ་ལྟར་དགོས་པ་མེད་པར་སངས་རྒྱས་ཀྱི་བཅས་པ་རྣམས་དོར་ནས། གང་མ་གནང་བའི་ཆ་ལུགས་ངན་པ་འཆང་བ་རྣམས་སྤང་བ་ལ་བསླབ་བོ། །ཁྱད་པར་ཚོགས་འདོན་རྣམས་དབུ་མཛད་པའི་ངག་རྗེས་བསྒྲིགས་པའི་འདོན་བརྗོད་དལ་བྲེལ་གྱེར་དབྱངས་ཐམས་ཅད་ལ་འགྲིགས་གང་ཆེ་དང་། སྔགས་ཕྱག་རྒྱ་ཏིང་ངེ་འཛིན་རྣམས་ལ་དྲི་བརྩད་བཅད་ཅིང་གོམས་འདྲིས་བྱེད། རྡོར་དྲིལ་རིགས་ལྔ་པང་ཁེབས་སོགས་དགོས་པའི་ཡོ་བྱད་རྣམས་ཀྱང་ཐམས་ཅད་ཀྱིས་འཛོམ་པའི་བཅའ་འགྲིགས་བྱ། གསར་བུ་ལས་དང་པོ་པ་རྣམས་ཀྱང་བསྐྱར་སྦྱོང་ཐོས་བསམ་སོགས་སློབ་དཔོན་མཁས་པར་བཅར་ཏེ་ལེགས་པར་སློབ་བཅུག་དགོས་ཏེ། དེ་ལྟར་མིན་ན་རང་གིས་གང་དགོས་མི་ཤེས་ཤིང་། ཤེས་ཀྱང་འགའ་ཞིག་རང་སྤྱོད་ལམ་ཅི་དགར་བྱེད་པ་ལ་མི་དགའ་བའི་མི་འགའ་ཡང་མེད་པས་དགོན་པའི་བླ་མ་ཆོས་ཁྲིམས་སོགས་ཀྱིས་ལེགས་སློབ་ཉེས་སྤོང་གི་བསླབ་བྱ་ཞལ་ཏ་ཞི་དྲག་གང་འཚམ་གྱི་སྒོ་ནས་ཕན་འདོགས་སྒྲུབ་པ་གལ་ཆེ་ཞིང་། དབུ་ཆོས་སོགས་ལས་བྱེད་པ་རྣམས་ཀྱང་ཕྱོགས་ལྷུང་ཉེ་རིང་ཆགས་སྡང་མེད་པའི་བློ་གཟུར་གནས་ཀྱི་སྒོ་ནས་འཆོས་དགོས་ཤིང་། དེ་དག་གི་ངག་ལ་མི་ཉན་པའི་མི་བསྲུན་འགའ་ཞིག་བྱུང་ཚེ་མི་བདག་ཆེན་པོའི་བཀའ་ཁྲིམས་ལ་གཏུགས་པ་སོགས་མདོར་ན་བསྟན་པ་སྤྱི་དང་བྱེ་བྲག་རྗེ་བཙུན་ས་སྐྱ་པ་དང་ཨེ་ཝཾ་པའི་བསྟན་པ་རིན་པོ་ཆེ་སྙིང་ཕུགས་སུ་བཅུག་ནས་འཕྲལ་ཕུགས་ཀུན་དུ་ཕན་པའི་བསམ་སྦྱོར་ལ་འབད་དགོས། དགེ་འདུན་རྣམས་ཀྱང་ཐུགས་མཐུན་པའི་སྒོ་ནས་སྦྱིན་བདག་གིས་མཚོན་པའི་སེམས་ཅན་ཐམས་ཅད་ལ་ཕན་སེམས་ཀྱིས་ཀུན་ནས་བསླངས་ཏེ་གསུང་ངག་བསྒྲིགས་ཀྱིན། མདོ་ཚར་རེ་བཏོན་ནའང་དེར་ཚོགས་པ་ཇི་ཙམ་བཞུགས་པའི་ཕན་ཡོན་གྱི་གྲངས་དེ་མི་རེ་རེ་ལའང་འབྱུང་བར་གསུངས། དེས་ན་ཚོགས་འདོན་ཐམས་ཅད་ཁྲོམ་མང་གིས་འུར་འདོན་ལྟ་བུར་མི་བྱེད་པ་ཐམས་ཅད་མགྲིན་བསྒྲིགས་ནས་བཏོན་པས་ཕན་ཡོན་ཆེ་ཞིང་རང་གཞན་གཉིས་ཀའི་རྒྱུད་ལ་ཚོགས་ཆེན་པོ་རྫོགས་པའི་ཐབས་ལ་བརྩོན་པ་གལ་ཆེ། ཁྱད་པར་རིག་པ་འཛིན་པའི་སྡོམ་ལྡན་གྱི་དགེ་འདུན་ནང་དབྱེན་དང་སྨྲ་མཆུ་ངན་པ་སོགས་ཀྱི་རྗེས་སུ་མི་འབྲང་བར་ནང་ཤིན་ཏུ་གཤིན་པར་དགོས་ཏེ། དེ་ལྟར་མིན་པ་རྡོ་རྗེ་སྤུན་ལ་ཁྲོས་ནས་དམོད་པ་ནི་གོང་དུ་སྨོས་པའི་རྩ་ལྟུང་གསུམ་པར་འགྱུར་བ་དང་། ལྷག་པར་ཆོ་ག་སྒྲུབ་མཆོད་ལ་སོགས་པའི་སྒྲུབ་གྲོགས་ལ་ཁྲོ་བ་དང་ཚིག་རྩུབ་སྨྲ་བ་སོགས་བྱས་ན་ལྷག་པའི་ལྷ་གང་ཡིན་པ་དེ་ལ་ཁྲོས་ནས་ཚིག་རྩུབ་སྨྲས་པ་དང་ཁྱད་པར་མེད་པའི་ཉེས་ལྟུང་ཆེན་པོ་འགྱུར་བ་དང་། སྒོས་སུ་རང་རེའི་དགོན་སྡེ་དེའི་བསྒྲིགས་སྲོལ་འཕྱུགས་དོགས་སོགས་ལ་བསམས་ནས་ངན་སྤྱོད་པའི་རྗེས་སུ་མི་འབྲང་བ་དང་། གཞན་ཡང་རྟེན་གསུམ་གྱི་མདུན་དང་གཙུག་ལག་ཁང་དང་འཚོགས་གྲལ་དུ་སྒོག་བཙོང་སོགས་དྲི་ང་བའི་རིགས་རྣམས་སྤང་བ་དང་། ཁྱད་པར་རྒྱུད་སྡེ་འོག་མའི་ཆོ་གའི་སྐབས་སུ་དེ་དག་གི་དྲི་ང་བ་དང་ཤ་ཆང་མི་འགྲིམ་པ་གལ་ཆེ། ཐ་མ་ཀ་འདི་མྱོས་འགྱུར་དྲི་ངན་གྱི་རྫས་འདིའི་དུད་པ་རྔུབས་པ་ཙམ་གྱིས་མྱོས་པ་ཁོ་ན་མ་ཟད་ལུས་ཀྱི་རྩ་གནས་ཐམས་ཅད་དུ་དྲེག་པ་ངན་པ་ཆགས་པས། ནད་གཞི་གསར་དུ་བསྐྱེད་ཅིང་སེམས་རྨུགས་པ་དང་རེངས་པར་བྱེད་པ་དང་ཚིམ་པ་མེད་པའི་འདོད་སྲེད་བསྐྱེད་པའི་དངོས་པོ་ཁ་ན་མ་ཐོ་བར་འདུག་པས་ཀུན་གྱིས་ཀུན་དགའ་རྭ་བར་མི་བཏུང་བའི་བཅའ་བ་དམ་པར་བྱ། མདོར་ན་སྒོ་གསུམ་ཆོས་དང་མཐུན་པའི་བག་ཡོད་དང་བཟོད་པ་ལས་གནས་དགོས་ཏེ། ཇི་སྐད་དུ། ཞིང་གི་དམ་པ་ཡོན་ཏན་ལྡན། །དགེ་འདུན་ལ་ཡང་ཕྱག་འཚལ་ལོ། །ཞེས་འབྱུང་བའི་དོན་དང་མཐུན་པར་བསྒྲུབ་དགོས་པའི་ཕྱིར་རྣམ་པ་ཀུན་དུ་བྱ་བ་ཐམས་ཅད་བསླབ་གཞི་དང་འགལ་མི་འགལ་བརྟགས་ལ་རྒྱུན་དུ་དྲན་ཤེས་བཞིན་བསྟན་པར་གལ་ཆེ་སྟེ། སྤྱོད་འཇུག་ལས། བསླབ་པ་བསྲུང་བ་འདོད་པ་ཡིས། །རབ་ཏུ་བསྒྲིམས་ཏེ་སེམས་བསྲུང་ངོ་། །སེམས་འདི་བསྲུང་བར་མ་བྱས་ན། །བསླབ་པར་བསྲུང་བ་ཡང་མི་ནུས། །ཞེས་དང་། དྲན་པ་དང་ནི་ཤེས་བཞིན་གྱི། །ཐམས་ཅད་འབད་པས་སྲུངས་ཤིག་ཅེས། །བདག་ནི་དེ་ལྟར་ཐལ་མོ་སྦྱར། །ཞེས་གསུངས་པ་རྣམས་ཀྱི་དོན་འདུས་ཚོགས་ཆེ་འབྲིང་ཆུང་གསུམ་ཐམས་ཅད་ཀྱིས་སྦྱིན་བདག་གསོན་གཤིན་ཀུན་གྱི་དཀོར་རྫས་བུ་ལོན་ཅན་དུ་མི་འགྱུར་བ་ཅིས་ཀྱང་མཛད་པར་ཞུ་བ་ལགས། དེ་ལྟར་ཀུན་གྱིས་ཐུགས་དགོངས་མཐུན་པའི་ལྷག་བསམ་ལྷུར་ལེན་བགྱི་དགོས། དེ་ལྟར་མ་བྱས་པར་བསྟན་པ་ལ་རྨ་གསོལ་འབྱིན་པའི་སྤྱོད་ངན་ལ་ཞུགས་ན། བླ་མ་བརྒྱུད་པ་དང་བཅས་པ་ཐུགས་མི་དགྱེས་ཤིང་ཡེ་ཤེས་གཟིགས་པའི་བྱིན་རླབས་འཇུག་པ་ལྟ་ཞོག དེ་དག་གི་ཕྲིན་ལས་སྐྱོང་བའི་བསྟན་སྲུང་དམ་ཚིག་ཅན་རྡོ་རྗེ་གུར་གྱི་མགོན་པོ་ལྕམ་དྲལ་དང་། དཔལ་མགོན་གདོང་བཞི་གཉན་པོ་འཁོར་དང་བཅས་པ་དང་། དཔལ་དུར་ཁྲོད་ཀྱི་བདག་པོ་གནོད་སྦྱིན་བེག་ཙེ་ལྕམ་དྲལ་དྲེགས་པའི་སྡེ་ཚོགས་དང་བཅས་པའི་བསྟན་སྲུང་དྲག་རྩལ་ཅན་རྣམས་དང་། ཁྱད་པར་གྱི་ཆོས་བདག་དཔལ་ལྡན་ལྷ་མོ་དམག་ཟོར་རྒྱལ་མོ་དྲག་གཏུམ་བདུད་ཕྲུག་བྱེ་བའི་འཁོར་དང་བཅས་པ་ལ་གཉེར་དུ་གཏད་པ་ཡིན་པས། བཅའ་ཡིག་འདི་དང་འགལ་ཟླ་བགྱིད་པ་གང་དག་བྱུང་བར་ཚེ་འདིར་ནད་དང་སྡུག་བསྔལ་ལ་སོགས་པ་མི་འདོད་པ་སྣ་ཚོགས་བསྐྱེད་པ་དང་། སླད་མར་མནར་མེད་དམྱལ་བའི་སྡུག་བསྔལ་མི་བཟད་པ་མྱོང་དགོས་པར་འགྱུར་བ་ནི་སོམ་ཉི་མེད་དོ། །དེ་ལས་ལྡོག་པའི་ལྷག་བསམ་དང་འབད་རྩོལ་དྲག་པོས་བསྲུང་སྡོམ་ཚུལ་བཞིན་བསྒྲུབས་ན་འདི་ཕྱི་ཀུན་དུ་ཕན་པའི་མཁན་ཆེན་ཆོས་ཀྱི་རྒྱལ་པོ་ཉིད་ནས་ཕྲིན་འཆོལ་ཡང་དག་མཛད་ཡོད་པ་ཐམས་ཅད་ནས་གོ་བར་གྱིས་ཞེས་སྡོམ་པ་གསུམ་ཆར་ཐུན་མོང་གི་བསླབ་བྱ་རགས་བསྡུས་སོ། །འདིར་སྨྲས་པ། སྟོན་པས་གནང་བའི་རབ་བྱུང་ཆ་ལུགས་འཆང་། །ཆང་སོགས་ཁ་ན་མ་ཐོའི་འཚོ་བ་སྤང་། །ཐོས་བསམ་བསྒོམ་པ་འཕེལ་བའི་གནས་མལ་ལ། །བག་ཡོད་སྤྱོད་པ་དེ་དག་བསྔགས་པའི་ཡུལ། །གཏན་གྱི་སྐྱབས་གནས་རྒྱལ་བའི་བཀའ་ལུང་འགལ། །གོང་མ་བརྒྱུད་པར་བཅས་པའི་བསྟན་ལ་གནོད། །སེམས་ཅན་མ་དང་རྟགས་ཆས་འཆང་བ་རྣམས། །དཔྱོད་ལྡན་རྣམས་ཀྱིས་ཁྲེལ་ཞིང་གད་མོའི་གནས། །གཞུང་ལུགས་ཐོས་བསམ་མ་བྱས་ཅི་ཞིག་བསྒོམ། །མ་བསྒོམ་ཐོས་བསམ་ཁོ་ནས་གྲོལ་བ་སུ། །དེས་ན་ཐོས་བསམ་བསྒོམ་གསུམ་སྤེལ་མ་རུ། །བརྩོན་པ་ཡོན་ཏན་ཆུ་གཏེར་འཕེལ་བའི་རྒྱུ། །ཤར་ཆེན་ཆོས་ཀྱི་རྒྱལ་པོའི་ལེགས་མཛད་ལས། །སྲིད་གསུམ་དགེ་ལེགས་ཡོངས་འདུས་ཆོས་ཀྱི་སྡེ། །གསར་དུ་བསྐྲུན་ལ་འདུ་བས་ཉེར་མཚོན་པའི། །དགེ་འདུན་ཡོངས་ཀྱི་བསླབ་བྱའི་བཅའ་ཡིག་བྱས། །དགེ་བས་རྒྱལ་བསྟན་སྣང་བྱེད་བརྩེ་བ་ཆེ། །ཀུན་བཟང་རིང་ལུགས་སྨྲ་བའི་བསྟན་འཛིན་དང་། །ངུར་སྨྲིག་འཆང་བ་གྲངས་མེད་འདུས་པའི་སྡེས། །ཆོས་ཀྱི་བཤད་སྒྲུབ་རྒྱས་པའི་རྒྱུར་གྱུར་ཅིག །དཀོན་མཆོག་ཕྱོགས་སུ་མཆོད་པའི་སྤྲིན་ཆེན་སྤྲོ། །དད་པའི་ནོར་ཅན་སྦྱིན་བདག་གདེངས་ཅན་དབང་། །འཆི་མེད་ཚེ་དང་ཆབ་སྲིད་དཔལ་འབྱོར་རྣམས། །འཛད་མེད་དག་བྱེད་གཏེར་ལ་སྤྱོད་པར་ཤོག །སུམ་རྩེན་མངའ་ཐང་ས་སྟེང་འཕོས་པ་མེད། །རྫོགས་ལྡན་བསྐལ་བཟང་སླར་ཡང་ལྷགས་མིན་པ། །ལྗོངས་འདིའི་མཚོན་པའི་རྒྱལ་ཁམས་འགྲོ་བ་རྣམས། །བདེ་འབྱོར་སྐྱིད་པའི་འོད་སྟོང་འཐུང་བར་ཤོག །ཅེས་ཡིད་ལྷུང་ལྷ་རྒྱལ་སྲང་གི་ཆོས་སྡེ་སྲིད་གསུམ་དགེ་ལེགས་ཡོངས་འདུ་ཞེས་བྱ་བར་འདུ་བའི་དགེ་འདུན་རྣམས་ཀྱིས་མཚོན་པའི་དགོན་སྡེ་སྤྱིའི་བསླབ་བྱ་རགས་བསྡུས་གཟུར་གནས་ཚངས་པའི་དྲང་ཐིག་ཅེས་བྱ་བ་འདི་ནི། མཁན་ཆེན་ཆོས་ཀྱི་རྒྱལ་པོ་རིན་ཆེན་མི་འགྱུར་རྒྱལ་མཚན་པའི་ཞལ་སྔ་ནས། དགོས་དོན་ས་བོན་གྱི་བཀོད་པ་སྩོལ་བ་འདི་ལྟར་གྱིས་ཞེས་བཀའ་ལུང་མདོག་བཟང་གི་ཅོད་པཎ་གཙུག་ཏུ་བབ་པར་བརྟེན། མགོན་དེས་ལེགས་གསུངས་ཀྱི་བདུད་རྩིས་འཚོ་བའི་བནྡེ་ཚུལ་ཁྲིམས་རིན་ཆེན་དུ་བོད་པས། འགལ་བ་ཞེས་པ་ས་གླང་གི་བགྲང་གཞི་ཤར་བའི་སྒྲོལ་བྱེད